শাহ আমানত আন্তর্জাতিক বিমানবন্দর
শাহ আমানত আন্তর্জাতিক বিমানবন্দর, পূর্বের নাম এম এ হান্নান আন্তর্জাতিক বিমান বন্দর, চট্টগ্রামে অবস্থিত বাংলাদেশের দ্বিতীয় বৃহত্তম বিমানবন্দর। দেশের প্রায় ২১ শতাংশ যাত্রী এই বিমানবন্দর ব্যবহার করে। বাংলাদেশ বিমানবাহিনী এটিকে বিএএফ জহুরুল হক ঘাটির অংশ হিসেবে ব্যবহার করে থাকে। পূর্বে বিমানবন্দরটি আওয়ামী লীগের রাজনীতিবিদ এম. এ. হান্নানের নামে এমএ হান্নান আন্তর্জাতিক বিমানবন্দর নামকরণ করা হয়েছিল। পরবর্তীতে, ২০০৫ সালের ২ এপ্রিল বাংলাদেশ সরকার এটিকে ১৮ শতাব্দীর দরবেশ শাহ আমানতের নামে নামকরণ করেন। বিমানবন্দরটি বার্ষিক ১.৫ মিলিয়ন যাত্রী ও ৬ হাজার টন কার্গো মালামাল বহন করতে সক্ষম। এছাড়াও, এটি দক্ষিণ কোরিয়াভিত্তিক দেশের বৃহত্তম পাইলট প্রশিক্ষণ কেন্দ্র আরিরাং ফ্লাইং স্কুলের ঘাটি হিসেবেও ব্যবহার হয়।